L 2/10
DA
Den Europæiske Unions Tidende
4.1.2023
(6)
Den 23. marts 2022 vedtog autoriteten den videnskabelige udtalelse »Safety of partially defatted whole Acheta domesticus (house cricket) powder as a novel food pursuant to Regulation (EU) 2015/2283« (9), jf.
kravene i artikel 11 i forordning (EU) 2015/2283.
(7)
Autoriteten konkluderede i sin videnskabelige udtalelse, at delvist affedtet pulver af Acheta domesticus (husfårekylling) er sikkert under de foreslåede anvendelsesbetingelser og anvendelsesniveauer.
Den videnskabelige udtalelse danner derfor tilstrækkeligt grundlag for at fastslå, at delvist affedtet pulver fremstillet af hele Acheta domesticus (husfårekylling) til anvendelse i flerkornsbrød og -boller, kiks og brødstænger, kornbaserede snackstænger, tørre færdigblandinger til bagværk, kiks, produkter på basis af tørrede pastaprodukter med eller uden fyld, saucer, forarbejdede kartoffelprodukter, bælgplante- og grøntsagsbaserede retter, pizza, pastabaserede produkter, vallepulver, kødanaloger, supper og suppekoncentrater eller -pulver, snacks baseret på majsmel, øllignende drikkevarer, chokoladevarer, nødder og oliefrø, snacks undtagen chips og tilberedt kød til den almindelige befolkning, opfylder betingelserne for markedsføring, jf. artikel 12, stk.
1, i forordning (EU) 2015/2283.
(8)
På baggrund af begrænset offentliggjort dokumentation om fødevareallergi forbundet med insekter generelt, hvori indtagelse af Acheta domesticus på uklar vis er forbundet med en række anafylaksiske hændelser samt på baggrund af dokumentation, der viser, at Acheta domesticus indeholder en række potentielt allergene proteiner, konkluderede autoriteten i sin udtalelse, at indtagelse af denne nye fødevare kan fremkalde sensibilisering over for Acheta domesticus-proteiner.
Autoriteten anbefalede at gennemføre yderligere forskning i allergeniciteten af Acheta domesticus.
(9)
For at efterkomme autoritetens anbefaling undersøger Kommissionen i øjeblikket, hvordan den nødvendige forskning i allergeniciteten af Acheta domesticus kan gennemføres.
Indtil autoriteten har vurderet de data, der opnås ved forskningen, og eftersom dokumentation, der direkte forbinder forbrug af Acheta domesticus med tilfælde af primær sensibilisering og allergier indtil videre er inkonklusiv, mener Kommissionen ikke, at der på EU-listen over godkendte nye fødevarer bør opføres særlige mærkningskrav om muligheden for, at Acheta domesticus kan forårsage primær sensibilisering.
(10)
Autoriteten fandt også i sin udtalelse, at indtagelse af delvist affedtet pulver af Acheta domesticus (husfårekylling) kan forårsage allergiske reaktioner hos personer, der er allergiske over for krebsdyr, bløddyr og støvmider.
Derudover bemærkede autoriteten, at yderligere allergener kan forekomme i den nye fødevare, hvis disse allergener er til stede i det substrat, der gives til insekter.
Fødevarer, der indeholder delvist affedtet pulver af Acheta domesticus (husfårekylling), bør derfor mærkes på passende vis i overensstemmelse med kravene artikel 9 i forordning (EU) 2015/2283.
(11)
Autoriteten bemærkede også i sin videnskabelige udtalelse, at dens konklusion om sikkerheden ved delvist affedtet pulver af Acheta domesticus (husfårekylling) var baseret på de videnskabelige undersøgelser og data om den detaljerede beskrivelse af fremstillingsprocessen, resultaterne af proximatanalyser, analysedata om forurenende stoffer, resultaterne af stabilitetsundersøgelserne, analysedataene om mikrobiologiske parametre og resultaterne af undersøgelserne om fordøjelighed af protein, uden hvilke autoriteten ikke kunne have vurderet den nye fødevare og nå frem til sin konklusion.
(12)
Kommissionen bad ansøgeren om yderligere at præcisere begrundelsen for påberåbelse af ejendomsrettigheder til disse videnskabelige undersøgelser og data og at redegøre nærmere for deres påberåbelse af eneret til at henvise til disse, jf. artikel 26, stk.
2, litra b), i forordning (EU) 2015/2283.
(13)
Ansøgeren erklærede, at vedkommende i henhold til national ret havde ejendomsrettigheder og eneret til at henvise til de videnskabelige undersøgelser og data om den detaljerede beskrivelse af fremstillingsprocessen, resultaterne af proximatanalyser, analysedata om forurenende stoffer, resultaterne af stabilitetsundersøgelserne, analysedataene om mikrobiologiske parametre og resultaterne af undersøgelserne om fordøjelighed af protein på det tidspunkt, hvor de indgav ansøgningen, og at tredjeparter ikke lovligt kan få adgang til, anvende eller henvise til disse data og undersøgelser.
(9) EFSA Journal 2022;20(5):7258.